青冢
作者：白居易
朝代：唐

paragraphs: 上有飢鷹號，下有枯蓬走。
茫茫邊雪裏，一掬沙培塿。
傳是昭君墓，埋閉蛾眉久。
凝脂化爲泥，鉛黛復何有。
唯有陰怨氣，時生墳左右。
鬱鬱如苦霧，不隨骨銷朽。
婦人無他才，榮枯繫妍否。
何乃明妃命，獨懸畫工手。
丹青一詿誤，白黑相紛糾。
遂使君眼中，西施作嫫母。
同儕傾寵幸，異類爲配偶。
禍福安可知，美顏不如醜。
何言一時事，可戒千年後。
特報後來姝，不須倚眉首。
無辭插荆釵，嫁作貧家婦。
不見青冢上，行人爲澆酒。